Η επίδραση των αναστολέων του μετατρεπτικού ενζύμου της αγγειοτενσίνης στο ενδοθήλιο ασθενών με σακχαρώδη διαβήτη τύπου ΙΙ και διαβητική αμφιβληστροειδοπάθεια
Authors: Ρότσος Τρύφων 
Published: August 2021

Ο σακχαρώδης διαβήτης προκαλεί δυσλειτουργία του ενδοθηλίου. Στην διαβητική αμφιβληστροειδοπάθεια παρατηρούνται δομικές μεταβολές του ενδοθηλίου. Δεν γνωρίζουμε αν η χορήγηση ΑΜΕΑ βελτιώνει την λειτουργία του ενδοθηλίου σε ασθενείς με σακχαρώδη διαβήτη τύπου II .Η επίδραση των ΑΜΕΑ στην αντιδραστική υπεραιμία (ΑΥ), η οποία πιστεύεται ότι είναι εν μέρη ενδοθηλιοεξαρτώμενη δεν είναι γνωστή. Είναι αποδεκτό ότι η χορήγηση ΑΜΕΑ έχει σημαντικό ρόλο στον περιορισμό της εξέλιξης της αμφιβληστροειδοπάθειας σε διαβήτη τύπου I ακόμη και σε νορμοτασικούς ασθενείς. Υπάρχουν λίγα στοιχεία για τους ασθενείς με Σακχαρώδη Διαβήτη τύπου II. Σκοπός της εργασίας ήταν να μελετήσουμε την επίδραση των ΑΜΕΑ στην αντιδραστική υπεραιμική ροή του αντιβραχίου ασθενών με σακχαρώδη διαβήτη τύπου II, και να διαπιστώσουμε την συσχέτιση μεταξύ του τύπου της αμφιβληστροειδοπάθειας και της λειτουργικότητας του ενδοθηλίου καθώς και την επίδραση των ΑΜΕΑ σε αυτή.ΜΕΘΟΔΟΣ: Εβδομήντα ένα ασθενείς με σακχαρώδη διαβήτη τύπου II, από τους οποίους τριάντα έξι είχαν αμφιβληστροειδοπάθεια, συμμετείχαν στην μελέτη. Όλοι οι ασθενείς υποβλήθηκαν σε μέτρηση της αιματικής ροής του αντιβραχίου(ΑΡΑ) ,με τη μέθοδο της φλεβοαποφρακτικής πληθυσμογραφίας, που πραγματοποιήθηκε: α) σε κατάσταση ηρεμίας και β) σε αντιδραστική υπεραιμία. Στην συνέχεια οι ασθενείς έλαβαν είτε 20mg κιναπρίλη(Ν=25), είται 25mg καπτοπρίλη(Ν=23), είται εικονικό δισκίο(Ν=23) από το στόμα και οι μετρήσεις της ΑΡΑ επαναλήφθησαν 2 ώρες αργότερα. Υπολογίστηκε ο βαθμός , η διάρκεια της ΑΥ, και η αγγειακή αντίσταση του αντιβραχίου(ΑΑΑ) σε ηρεμία και σε ΑΥ.ΑΠΟΤΕΛΕΣΜΑΤΑ:Η χορήγηση εικονικού δισκίου ή καπτοπρίλης δεν μετέβαλλε σημαντικά την ΑΡΑ σε κατάσταση ηρεμίας, το βαθμό της ΑΥ , την διάρκεια της ΑΥ και την ΑΑΑ σε ηρεμία και σε ΑΥ.Η χορήγηση κιναπρίλης δεν μετέβαλλε σημαντικά την ΑΡΑ σε κατάσταση ηρεμίας και την ΑΑΑ σε κατάσταση ηρεμίας και ΑΥ,βελτίωσε όμως τον βαθμό της υπεραιμίας(ρ<0,05) και παρέτεινε την διάρκειά της(ρ<0,05).0ι ασθενείς με μη παραγωγική αμφιβληστροειδοπάθεια (ΜΠΑ) είχαν καλύτερη ΑΡΑ σε ΑΥ (ρ=0,05) και μεγαλύτερης διάρκειας υπεραιμία (ρ<0,05) από τους ασθενείς με παραγωγική αμφιβληστροειδοπάθεια(ΠΑ).Η χορήγηση ΑΜΕΑ βελτίωσε το βαθμό της υπεραιμίας (ρ<0,05) και παρέτεινε την διάρκειά της(ρ<0,05) σε ασθενείς με ΠΑ ενώ δεν είχε επίδραση σε ασθενείς με ΜΠΑ.ΣΥΜΠΕΡΑΣΜΑΤΑ: Η χορήγηση ΑΜΕΑ με υψηλή συγγένεια με το ιστικό ΜΕΑ(κιναπρίλη) , βελτίωσε το βαθμό της ΑΥ και παρέτεινε και την διάρκειά της. Πιστεύεται ότι κυρίαρχο ρόλο στην γέννεση της ΑΥ αλλά και στην διάρκειά της παίζει το μονοξείδιο του αζώτου(ΝΟ) που παράγεται από τα διεγερμένα ενδοθηλιακά κύτταρα. Είναι πιθανό ότι οι ΑΜΕΑ δρουν στο αγγειακό ενδοθήλιο μειώνοντας το οξειδωτικό stress και αυξάνοντας την βιοδιαθεσιμότητα του NO, βελτιώνοντας έτσι την ενδοθηλιακή λειτουργία, που είναι μειωμένη σε ασθενείς με σακχαρώδη διαβήτη τύπου II. Η ενδοθηλιακή λειτουργία ασθενών με ΠΑ ήταν μειωμένη έναντι των ασθενών ΜΠΑ , ενώ η χορήγηση ΑΜΕΑ βελτίωσε την λειτουργία του ενδοθηλίου σε ασθενείες με ΠΑ.Είναι πιθανή στο μέλλον η αναζήτηση του ρόλου της χρόνιας χρήσης των ΑΜΕΑ στην πρόληψη και την θεραπεία της αμφιβληστροειδοπάθειας.